Maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 102/06)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Kansallisen asiakirjan numero 93/00

1. Jäsenvaltion toimivaltainen viranomainen Nimi: Direcção-Geral do Desenvolvimento Rural

Osoite: Av. Defensores de Chaves, n.o 6, P-1049-063 Lisboa

Puh. (351) 213 18 43 00

Faksi (351) 213 52 13 46.

2. Hakijaryhmittymä 2.1 Nimi: Apetal - Agrupamento de Produtores de Enchidos Tradicionais do Alentejo, Lda

2.2 Osoite: Rossio Marquês de Pombal, n.o 64-2o D, P-7100-513 Estremoz

Puh. (351) 268 32 30 21

Faksi (351) 268 32 30 21

2.3 Kokoonpano: tuottaja/jalostaja (x) muu ( ).

3. Tuotelaji: Luokka 1.2 - Lihajalosteet.

4. Eritelmä (yhteenveto 4 artiklan 2 kohdan edellytyksistä)

4.1 Tuotteen nimi: Paia de Toucinho de Estremoz e Borba.

4.2 Tuotteen kuvaus: Savustettu suoleen pakattu lihajaloste. Se on valmistettu Alentejana-rodun sikojen (lukuun ottamatta siitoskarjuja ja -emakoita) kokonaisesta kuvelihasta. Muut ainesosat ovat suola, vesi, paprikatahna ja kuivatut itämättömät valkosipulinkynnet. Kuorena käytetään herakalvoa (vatsakalvo tai keuhkopussi), jota liotetaan ensin suolalla, paprikatahnalla ja valkosipulilla maustetussa vedessä ("Pele das Banhas"). Tuote on lieriön muotoinen, 20-45 senttimetrin pituinen ja halkaisijaltaan 6-15 senttimetriä, väriltään vaalean kastajanruskea. Pinta on sileä ja kiiltävä, ja rakenne puolikova. Kuori on yhtenäinen, täysin massan täyttämä ja tiiviisti kiinni siinä. Kuoren reunat ommellaan kiinni punavalkoisella puuvillalangalla kaksinkertaisin pistoin, ja lanka kierretään tuotteen ympäri kolmen senttimetrin välein. Viistoon leikattuna massan leikkauspinta on väriltään pääosin valkoinen rasvan määrästä riippuen, ja liha erottuu siinä kierukkamaisena. Massa on täysin kiinteää, ja liha ja rasva erottuvat siinä selkeästi. Ulkonäöltään se on epäyhtenäinen, marmorikuvioinen, kiiltävä ja sisältää lihaskudoksen helmiäisenvalkoista rasvaa. Tuoksu ja maku ovat pehmeän miellyttäviä, valkosipulin ja savustuksen maut tuntuvat, ja makeus ja suolaisuus sekoittuvat tasapainoisesti. Rasva on aromaattista ja miellyttävän makuista. Rakenne on vähäsyinen ja kohtuullisen pehmeä.

4.3 Maantieteellinen alue: Näiden tuotteiden valmistusmenetelmien erityisluonteen, aistinvaraisten ominaisuuksien ja paikallisen väestön erityisosaamisen perusteella maantieteellinen tuotantoalue rajoittuu luonnollisella tavalla Alandroalin, Borban, Estremozin ja Vila Viçosan kuntiin.

4.4 Alkuperätodisteet: Paia de Toucinho de Estremoz e Borba on tuote, jota voidaan valmistaa ainoastaan edellä mainitulla maantieteellisellä alueella sijaitsevissa asianmukaisesti hyväksytyissä jalostuslaitoksissa. Raaka-aine on peräisin Alentejana-rotuun kuuluvista sioista, jotka kasvatetaan enimmäkseen ulkosalla täysin tai osittain laajaperäiseen tuotantoon soveltuvilla sikatiloilla. Tilojen alueella on myös tammi- ja rautatammimetsiköitä. Alentejana-rodun sioista suoraan saadut perinteiset tuotteet ovat herättäneet yhä useampien kuluttajien kiinnostuksen korkealaatuisiin tuotteisiin. Kuluttajat haluavat nykyisin nimenomaan eri alueiden parhaita tuotteita. Aitona perinnetuotteena Paia de Toucinho de Estremoz e Borba on maultaan ainutlaatuinen ja hienostunut. Sen ominaisuudet ovat tuotteelle luonteenomaiset.

4.5 Valmistusmenetelmä: Paia de Toucinho de Estremoz e Borba on valmistettu jalostamalla Alentejana-rotuun kuuluvien sikojen kokonainen kuveliha, jossa rasvan määrän on aina oltava vähintään 50 prosenttia. Kun palat on valittu ja puhdistettu, lisätään muut ainesosat, minkä jälkeen tuotteen annetaan kypsyä. Sen jälkeen se rullataan kääröksi siten, että liha erottuu kierukkamaisena. Kun tuote on muotoiltu, se asetetaan kuoreen, ommellaan kiinni ja savustetaan käyttäen alueelle tyypillistä puulajia (rautatammi).

4.6 Yhteys maantieteelliseen alkuperään: Alentejana-rotuisten sikojen kasvatus on aina ollut yksi tapa turvata väestön ravinnontarve. Sen avulla on myös voitu tietyssä määrin korvata katovuosien aiheuttamat vajeet. Teurastamalla näitä eläimiä voitiin tuoreesta lihasta valmistaa erilaisia ruokalajeja ja herkullisia makkaroita, joita on aina pidetty arvossa. Alueen maatalousväestö on perinteisesti käyttänyt ravinnokseen makkaraa, jota oli tapana nauttia lounaaksi. Niiden yleistä käyttöä edistäviä tekijöitä ovat helppo kuljetettavuus ja hyvä säilyvyys vaihtelevissakin sääolosuhteissa. Vielä nykyisinkin voidaan vakuuttaa, että sianlihalla on huomattava taloudellis-sosiaalinen merkitys. Alentejon sianliha on raaka-aine, josta valmistetaan makuominaisuuksiltaan tyypilliset ja ainutlaatuiset Estremozin ja Borban alueen makkarat.

4.7 Valvontaelin Nimi: Certialentejo - Certificação de Produtos Agrícolas, Lda

Osoite: Av.a General Humberto Delgado, n.o 34, 1o esq, P-7000-900 Évora.

4.8 Merkintä: Pakolliset maininnat: Paia de Toucinho de Estremoz e Borba - maantieteellinen merkintä sekä asianmukaisesti numeroitu tarkastusmerkki, josta ilmenee tuotteen ja tarkastuksen suorittaneen elimen nimi.

4.9 Kansalliset vaatimukset: Asetus N:o 9080/2000, joka on julkaistu Portugalin virallisen lehden (Diário da República) II-sarjan numerossa 102 3. toukokuuta 2000. Siinä vahvistetaan tärkeimmät Paia de Toucinho de Estremoz e Borban tuotantoa ja ominaisuuksia koskevat säännöt sekä määritellään sen valmistusalue.

EY-N:o: PT/00156/2000.09.14.

Täydellisen asiakirjan vastaanottopäivä: 23.7.2001.